section_heading: Povijest
paragraph_text: Dolina rijeke Arlanzón u kojoj je smještem Burgos, naseljena je od prapovijesnog doba. Bogati arheološki lokalitet Atapuerca, udaljen 15 kilometara od grada, smatra se jednim od najstarijih poznatih obitavališta čovjeka u Europi. Starost ljudskih ostataka pronađenih u Atapuerci procijenjena je na više od milijun godina. Do sada su pronađeni koštani ostaci triju različitih vrsta hominida: Homo antecessor (donji pleistocen), Homo heidelbergensis (srednji pleistocen) i Homo sapiens (holocen), a na temelju studija rasporeda ljudskih naselja u dolini rijeke Arlanzón, postoje očekivanja da u budućnosti na istom području budu otkriveni i ostaci neandertalca (Homo neanderthalensis, gornji pleistocen).